Røveriet skete omkring klokken 20.15 i Fakta i Brovst, der ligger på Rotfeldsvej. To unge kvindelige ansatte på 17 og 19 år var i gang med at lukke butikken, da den maskerede røver kom ind i butikken. Han truede dem med en stor svensknøgle på cirka 30 centimeter til at fylde en sort plastiksæk med cigaretter. Den maskerede røver truede også de to kvinder til at give ham penge fra kassen. Røveren flygtede fra stedet og kørte sandsynligvis derfra i en bil, der holdt parkeret ved nabobygningen. Politiet ledte efter ham i området, men forgæves. Nu skal politiet undersøge overvågningsbilleder fra stedet. Det er endnu ikke opgjort, hvad udbyttet blev af røveriet. De to piger tilbydes psykologhjælp. Politiet efterlyser vidner, der kan have set røveren. Manden beskrives som cirka 20 år og cirka 175 cm. høj. Han talte dansk uden accent. Han var iført en blå kedeldragt, grå strikhandsker og en grå elefanthue, hvor kun øjnene var synlige. Politiet kan kontaktes på telefon 114.

Opsummering:
En maskeret mand røvede søndag aften to unge kvindelige ansatte i Fakta i Brovst med en svensknøgle.